Xaftar armiyasi Liviya shimolidagi shaharni egalladi

Feldmarshal Xalifa Xaftar qo‘mondonligidagi Liviya milliy armiyasi Sirt shahrini egalladi. Bu haqda Sky News Arabiya telekanali xabar tarqatgan.

Xabarga ko‘ra Liviya shimolidagi shahar aholisi milliy armiya a’zolarini qo‘llab-quvvatlagan shu sababli ham shahar Xaftar ixtiyoriga ortiqcha qiyinchiliklarsiz o‘tgan. Xususan, uning armiyasi Sirt harbiy batalyoni, aeroport va sohil portini egallagan. Kanal ma’lumoti bo‘yicha milliy armiya kuchlari shahar markazida bo‘lib turibdi.
5-yanvarda Liviya milliy armiyasi harbiy-havo kuchlari Tripolidagi harbiy kollej binosiga zarba bergan. Hujum oqibatida kamida 20 nafar bo‘lajak zobit halok bo‘lgan va yana 40 nafar talaba turli jarohatlar olgan. Boshqa manbalar 38 nafar odamning o‘ldirilgani, ular orasida turk zobitlari ham borligini xabar qilgan. Biroq ushbu ma’lumot rasman o‘z tasdig‘ini topmagan.
Yanvar boshida feldmarshal ichkarida kechadigan urushda zimdan himoyalanish uchun ixchamlashish taktikasi qo‘llanilishini bildirgan. Shuningdek, Turkiya prezidenti Rajab Toyyib Erdo‘g‘onni Liviyani Usmonlilar saltanati bir bo‘lagi sifatida qaytarib olishga urinayotganlikda ayblagan. Xaftarning so‘zlariga ko‘ra Tripoli uchun kurash yakunga yetmoqda va shahar tez orada ozod qilinadi.
 
Liviyada parallel ravishda ikkita ijro organi faoliyat yuritadi: Fayoz al-Sarraja boshqaruvidagi xalqaro tan olingan milliy kelishuv hukumati va Liviya milliy ariyasi hamda parlament bilan hamkorlikda mamlakat sharqida hukmronlik o‘rnatgan vaqtinchalik mahkama. Mamlakatda 2011-yilda fuqarolar urushi boshlangan va 1969-yildan buyon davlatni boshqarib kelgan Muammar Kaddafi hukumatdan ag‘darilib, qatl qilingandi.